Diari Oficial de la Generalitat Valenciana


Sumari del DOGV 9555, del 16-03-2023 (2023/2598)

RESOLUCIÓ de 28 de febrer de 2023, de la Conselleria de Sanitat Universal i Salut Publica, per la qual es modifica el calendari de vacunació sistemàtica infantil de la Comunitat Valenciana.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9555

Data del DOGV
:   16-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2598


Data del document
:   28-02-2023

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * vacuna

RESOLUCIÓ de 28 de febrer de 2023, de la Conselleria de Sanitat Universal i Salut Publica, per la qual es modifica el calendari de vacunació sistemàtica infantil de la Comunitat Valenciana. [2023/2598]  
La Resolució de 20 de setembre de 2022, de la Conselleria de Sanitat Universal i Salut Pública (DOGV 9437 / 28.09.22), incloïa en el calendari de vacunació infantil de la Comunitat Valenciana la vacunació contra el virus del papil·loma humà (VPH) en els xics a l'edat de dotze anys, i recomanava també la vacunació de les dones fins a díhuit anys que no hagueren rebut aquesta vacuna prèviament.  
  
Des de llavors, la Comissió de Salut Pública del Consell Interterritorial de l'SNS el 17 de novembre de 2022, i posteriorment el Consell Interterritorial de l'SNS el 19 de desembre, van aprovar el calendari comú de vacunació al llarg de tota la vida que introduïa diverses modificacions.  
La Comissió de Salut Pública, el 17 de novembre de 2022, va acordar l'aprovació del document Recomanacions de vacunació enfront de la malaltia meningocòccica invasiva per serogrup B, elaborat per la Ponència de Programa i Registre de Vacunacions, en el qual es recomana la vacunació sistemàtica contra el meningococ B en la població infantil amb una pauta 2+1 als dos, quatre i dotze mesos d'edat sobre la base de les últimes evidències científiques publicades i les recomanacions nacionals i internacionals de diversos organismes i societats científiques, com ara l'Associació Espanyola de Pediatria i organismes internacionals com l'ECDC.  
Per les raons anteriors, es considera oportú modificar el calendari de vacunacions sistemàtiques infantils de la Comunitat Valenciana per a adaptar-lo a les últimes recomanacions nacionals i internacionals.  
  
Per tot l'anterior, resolc:  
  
Primer. Objecte  
Actualitzar el calendari de vacunació sistemàtica infantil de la Comunitat Valenciana.  
  
Segon. Vacunes incorporades en la infància i adolescència  
S'incorpora la vacunació contra el meningococ serogrup B a les persones nascudes en 2023.  
Es continuarà amb la vacunació de les persones nascudes en anys anteriors que tinguen determinades condicions de risc.  
  
Tercer. Calendari de vacunació  
Les vacunes incloses en el calendari, així com les dosis i edats òptimes en les quals s'han d'administrar són les que apareixen en l'annex.  
  
Quart. Vacunació infantil  
1. Els xiquets i les xiquetes que presenten un calendari incomplet de vacunació en relació amb el que s'estableix per les autoritats sanitàries hauran d'adequar aquest calendari a les recomanacions oficials.  
2. Els xiquets i les xiquetes empadronats a la Comunitat Valenciana hauran de vacunar-se contra la grip d'acord amb els criteris establits per la direcció general amb competències en matèria de salut pública.  
  
3. Els xiquets i les xiquetes amb factors de risc específics es vacunaran seguint les recomanacions que s'establisca en cada cas per part de la direcció general amb competències en matèria de salut pública.  
4. Igualment, els xiquets i les xiquetes empadronats a la Comunitat Valenciana que realitzen viatges a l'estranger hauran de vacunar-se amb les vacunes indicades en cada cas per a la protecció dels riscos relacionats amb el viatge.  
5. S'aprofitarà qualsevol contacte amb els serveis sanitaris, especialment els establits en el programa de salut del xiquet sa, per a revisar i actualitzar els calendaris vacunals de cada xiquet o xiqueta.  
  
Cinqué. Prescripció, administració i registre de les vacunes  
1. Les vacunes incloses en el calendari de vacunació sistemàtica infantil, sempre que s'administren seguint els criteris establits en aquest, no precisaran la prescripció individualitzada per personal facultatiu. En qualsevol cas, sempre s'hi tindran en compte les contraindicacions o precaucions en l'administració de les diferents vacunes i les establides per les autoritats sanitàries.  
2. Les vacunes incloses en el calendari de vacunació sistemàtica infantil, així com les que s'establisquen en els programes de vacunació específics, s'administraran de manera gratuïta, sense perjudici de la possible reclamació del pagament quan existisquen tercers obligats a això, en tots els punts de vacunació o unitats establits per la conselleria amb competències en matèria de sanitat, i han de ser registrades en el Sistema d'Informació Vacunal (SIV) de la Comunitat Valenciana.  
  
3. Els centres no dependents de la Conselleria de Sanitat acollits al conveni de col·laboració signat en el seu moment entre la direcció general amb competències en matèria de salut pública i la Societat Valenciana de Pediatria hauran de seguir el calendari de vacunacions sistemàtiques infantil i els protocols de conservació i registre de les vacunes administrades.  
  
Sisé. Estratègies de vacunació  
La direcció general amb competències en matèria de salut pública establirà les estratègies oportunes per a garantir la protecció adequada d'aquelles cohorts de població que es vegen afectades pels canvis en el calendari de vacunació, així com aquelles que siguen necessàries per a aconseguir les millors cobertures possibles per a cada vacuna.  
  
Seté. Eficàcia  
La present resolució entrarà en vigor l'endemà de la publicació en el Diari Oficial de la Generalitat Valenciana; a partir d'aqueixa data queda sense efectes la Resolució de 20 de setembre de 2022.  
  
València, 28 de febrer de 2023.- El conseller de Sanitat Universal i Salut Pública: Miguel Mínguez Pérez.